Na temelju članka 66. Zakona o gospodarenju otpadom (Narodne novine br. 84/21) i članka 29. stavka 1. točke 28. Statuta Grada Vodica („Službeni glasnik Grada Vodica“, broj 12/22), Gradsko vijeće Grada Vodica na \_\_\_\_\_ sjednici održanoj dana \_\_\_\_\_\_\_\_\_\_\_\_ 2023. godine, donosi

**ODLUKU**

**o načinu pružanja javne usluge sakupljanja komunalnog otpada na području Grada Vodica**

**1. OPĆE ODREDBE**

**Članak 1.**

Javna usluga sakupljanja komunalnog otpada (u daljnjem tekstu: javna usluga) podrazumijeva prikupljanje komunalnog otpada na području pružanja javne usluge putem spremnika od pojedinog korisnika i prijevoz i predaju tog otpada ovlaštenoj osobi za obradu tog otpada.

Javna usluga je usluga od općeg interesa.

Javna usluga uključuje sljedeće usluge:

* uslugu prikupljanja na lokaciji obračunskog mjesta/mjesta primopredaje korisnika usluge:

1. miješanog komunalnog otpada,

2. biootpada,

3. reciklabilnog komunalnog otpada i

4. glomaznog otpada jednom godišnje,

* uslugu preuzimanja otpada u reciklažnom dvorištu,
* uslugu prijevoza i predaje otpada ovlaštenoj osobi.

**Članak 2.**

Ovom Odlukom o načinu pružanja javne usluge sakupljanja komunalnog otpada na području Grada Vodica (u daljnjem tekstu: Odluka) osigurava se obavljanje javne usluge sakupljanja komunalnog otpada na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, osiguravajući pri tom javnost rada kako bi se osiguralo odvojeno sakupljanje miješanog komunalnog otpada iz kućanstava i drugih izvora, biootpada iz kućanstava, reciklabilnog komunalnog otpada, opasnog komunalnog otpada i glomaznog otpada iz kućanstava.

Područje pružanja javne usluge je područje Grada Vodica.

**Članak 3.**

Ovom Odlukom utvrđuju se:

1. kriteriji obračuna količine miješanog komunalnog otpada,
2. standardne veličine i druga bitna svojstva spremnika za sakupljanje otpada,
3. najmanja učestalost odvoza otpada prema područjima,
4. obračunska razdoblja kroz kalendarsku godinu,
5. područje pružanja javne usluge,
6. iznos cijene obvezne minimalne javne usluge s obrazloženjem načina na koji je određena,
7. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada,
8. odredbe o načinu pojedinačnog korištenje javne usluge,
9. odredbe o načinu korištenja zajedničkog spremnika,
10. odredbe o prihvatljivom dokazu izvršenja javne usluge za pojedinog korisnika usluge,
11. način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima
12. odredbe o ugovornoj kazni,
13. opći uvjete ugovora s korisnicima,
14. kriteriji za umanjenje cijene javne usluge,
15. odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta,
16. odredbe o količini glomaznog otpada koji se preuzima u okviru javne usluge,
17. odredbe o provedbi ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično,
18. kriteriji za određivanje korisnika usluge u čije ime Grad Vodice preuzima obvezu sufinanciranja cijene javne usluge.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**2. POJMOVNIK**

**Članak 4.**

Pojmovi koji se koriste u ovoj Odluci definirani su Zakonom o gospodarenju otpadom i drugim podzakonskim aktima donesenima na temelju Zakona.

Pojedini pojmovi za potrebe ove Odluke imaju sljedeće značenje:

1. *ambalažni otpad (otpadna ambalaža)* je svaka ambalaža i ambalažni materijal koja je otpad osim ostataka koji nastaju u proizvodnji ambalaže;
2. *biootpad*je biološki razgradiv otpad iz vrtova i parkova, hrana i kuhinjski otpad iz kućanstava, restorana, ugostiteljskih i maloprodajnih objekata i slični otpad iz prehrambene industrije;
3. *biorazgradivi otpad* je svaki otpad ili dio otpada koji podliježe anaerobnoj ili aerobnoj razgradnji, kao što je otpad iz vrtova, otpad od hrane te papir i karton;
4. *centar za gospodarenje otpadom*je sklop više međusobno funkcionalno i/ili tehnološki povezanih građevina i uređaja za obradu komunalnog otpada;
5. *djelatnost prijevoza otpada* je prijevoz otpada za vlastite potrebe ili za potrebe drugih na teritoriju Republike Hrvatske;
6. *djelatnost sakupljanja otpada*je djelatnost koja uključuje postupak sakupljanja otpada i postupak sakupljanja otpada u reciklažno dvorište;
7. *gospodarenje otpadom*su djelatnosti sakupljanja, prijevoza, oporabe uključujući razvrstavanje i zbrinjavanja otpada, uključujući nadzor nad obavljanjem tih djelatnosti, nadzor i mjere koje se provode na lokacijama na kojima se zbrinjavao otpad, te radnje koje poduzimaju trgovac otpadom i posrednik u gospodarenju otpadom;
8. *građevni otpad*je otpad koji nastao aktivnostima građenja i rušenja;
9. *glomazni otpad*je otpadni predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada te je u Katalogu otpada označen kao 20 03 07;
10. *komunalni otpad*je miješani komunalni otpad i odvojeno sakupljeni otpad iz kućanstava, uključujući papir i karton, staklo, metal, plastiku, biootpad, drvo, tekstil, ambalažu, otpadnu električnu i elektroničku opremu, otpadne baterije i akumulatore te glomazni otpad, uključujući madrace i namještaj te miješani komunalni otpad i odvojeno sakupljeni otpad iz drugih izvora, ako je taj otpad sličan po prirodi i sastavu otpadu iz kućanstva, ali ne uključuje otpad iz proizvodnje, poljoprivrede, šumarstva, ribarstva i akvakulture, septičkih jama i kanalizacije i uređaja za obradu otpadnih voda, uključujući kanalizacijski mulj, otpadna vozila i građevni otpad, pri čemu se ovom definicijom ne dovodi u pitanje raspodjela odgovornosti za gospodarenje otpadom između javnih i privatnih subjekata;
11. *miješani komunalni otpad*je otpad iz kućanstva i otpad iz drugih izvora koji je po svojstvima i sastavu sličan otpadu iz kućanstava, te je u Katalogu otpada označen kao 20 03 01;
12. *mjesto primopredaje*je lokacija, određena Izjavom o načinu korištenja javne usluge, na kojoj Davatelj javne usluge preuzima otpad od korisnika usluge;
13. *naselje*je naselje propisano propisom kojim se uređuje područja županija, gradova i općina te naselja u Republici Hrvatskoj;
14. *obračunsko mjesto*je adresa nekretnine korisnika javne usluge;
15. *obračunsko razdoblje*je razdoblje na koje se odnosi obračun iznosa cijene javne usluge;
16. *odvojeno sakupljanje*je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada;
17. *opasni komunalni otpad*je opasni otpad iz podgrupe 20 01 i 15 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se opasnim komunalnim otpadom smatra sve dok se nalazi kod proizvođača tog otpada;
18. *opasni otpad*je otpad koji posjeduje jedno ili više opasnih svojstava;
19. *otpad*je svaka tvar ili predmet koje posjednik odbacuje, namjerava ili mora odbaciti;
20. *reciklabilni komunalni otpad*je otpadni papir i karton, otpadna plastika, otpadni metal i otpadno staklo, uključujući otpadnu ambalažu iz kućanstva koji su komunalni otpad;
21. *reciklažno dvorište*je nadzirani ograđeni prostor namijenjen odvojenom prikupljanju i privremenom skladištenju manjih količina opasnog komunalnog otpada, reciklabilnog komunalnog otpada i drugih propisanih vrsta otpada;
22. *sakupljanje otpada*je prikupljanje otpada, uključujući prethodno razvrstavanje otpada i skladištenje otpada u svrhu prijevoza na obradu;
23. *spremnik*je posuda, kanistar, kontejner, bačva, kutija, vreća i drugi odgovarajući spremnik koji sprječava rasipanje, razlijevanje odnosno ispuštanje otpada u okoliš.

**3. DAVATELJ JAVNE USLUGE**

**Članak 5.**

Davatelj javne usluge iz članka 1. ove Odluke je trgovačko društvo Leć d.o.o., Obala Juričev Ive Cota 9, 22 211 Vodice, OIB:79331181937(u daljnjem tekstu: Davatelj usluge), sve sukladno Odluci o dodjeli obavljanja javne usluge sakupljanja komunalnog otpada za područje Grada Vodica.

**Članak 6.**

Davatelj usluge je dužan:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva;
2. pružati javnu uslugu u skladu sa Zakonom o gospodarenju otpadom (u daljnjem tekstu: Zakon) i ovom Odlukom;
3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže;
4. osigurati korisniku usluge spremnike za primopredaju komunalnog otpada;
5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad;
6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja;
7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik;
8. predati sakupljeni reciklabilni komunalni otpad osobi koju odredi Fond za zaštitu okoliša i energetsku učinkovitost;
9. voditi evidencije propisane člankom 82. Zakona;
10. na spremniku održavati natpis iz stavka 2. ovoga članka;
11. osigurati sigurnost, redovitost i kvalitetu javne usluge;
12. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske i članku 13. Zakona, a prema sklopljenom Glavnom Sporazumu o regionalnom centru za gospodarenje otpadom Bikarac sklopljenom između Grada Vodica i Bikarca;
13. obračunati cijenu javne usluge na način propisan Zakonom, ovom Odlukom i cjenikom;
14. Davatelj usluge dužan je obavijestiti korisnika usluge o cjeniku i izmjeni cjenika 15 dana prije dana primjene cjenika;
15. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

Spremnik za primopredaju komunalnog otpada kod korisnika usluge mora sadržavati natpis s nazivom Davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen.

Davatelj usluge dužan je korisniku usluge do 31. prosinca tekuće kalendarske godine za iduću kalendarsku godinu dostaviti Obavijest o sakupljanju komunalnog otpada elektroničkim putem, pisanim putem ili na drugi korisniku usluge prihvatljiv način.

Davatelj usluge i Grad Vodice su na svojim mrežnim stranicama dužni objaviti i ažurno održavati informacije o:

1. lokaciji reciklažnog dvorišta,

2. lokacijama spremnika za odvojeno sakupljanje komunalnog otpada postavljenih na javnoj površini.

O svom radu Davatelj usluge dužan je Gradskom vijeću Grada Vodica podnijeti Izvješće o radu do 31. ožujka tekuće godine za prethodnu kalendarsku godinu i dostaviti ga Ministarstvu gospodarstva i održivog razvoja (u daljnjem tekstu: Ministarstvo).

Izvješće iz stavka 5. ovoga članka sadrži opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada, podatke o redovitosti sustava, podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada.

Davatelj usluge dužan je na svojoj mrežnoj stranici imati poveznice na mrežne stranice „Narodnih novina“ na kojima je objavljen Zakon, digitalnu presliku ove Odluke, digitalnu presliku cjenika sa svim pripadajućim dodacima i prilozima.

**4. KORISNIK JAVNE USLUGE**

**Članak 7.**

Korisnik javne usluge na području pružanja usluge (u daljnjem tekstu: Korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio Davatelja usluge ili stvarni korisnik nekretnine.

Korisnici javne usluge iz stavka 1. ovoga članka ovisno o načinu korištenja nekretnine, trajno ili povremeno, u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe, razvrstavaju se u kategoriju:

1. korisnika kućanstvo ili

2. korisnika koji nije kućanstvo (drugi izvori komunalnog otpada).

Korisnik iz stavka 2. točke 2. ovoga članka je korisnik javne usluge koji nije razvrstan u kategoriju kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunatu za kategoriju korisnika koji nije kućanstvo.

**Članak 8.**

Korisnik usluge je dužan:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika;
2. omogućiti Davatelju usluge pristup spremniku na mjestu primopredaje otpada kad to mjesto nije na javnoj površini;
3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada;
4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika;
5. platiti Davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi;
6. predati opasni komunalni otpad u reciklažno dvorište, odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo;
7. predati odvojeno miješani komunalni otpad, reciklabilni komunalni otpad, opasni komunalni otpad i glomazni komunalni otpad;
8. predati odvojeno biootpad ili kompostirati biootpad na mjestu nastanka;
9. dostaviti Davatelju usluge ispunjenu Izjavu o načinu korištenja javne usluge;
10. omogućiti Davatelju usluge označivanje spremnika odgovarajućim natpisom i oznakom.

 Korisnik usluge koji nije kućanstvo dužan je predati odvojeno miješani komunalni otpad i otpad koji nije komunalni otpad, a uslugu preuzimanja otpada koji nije komunalni može ugovoriti sa Davateljem usluge ili sa drugim ovlaštenim sakupljačem navedenog otpada.

**Članak 9.**

Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili pitke vode ili na drugi odgovarajući način uključujući i očevid lokacije.

 U slučaju kada Davatelj usluge utvrdi da se nekretnina koristi, a za istu se korisnik usluge očitovao o trajnom nekorištenju, Davatelj usluge obračunati će i naplatiti ugovornu kaznu za tekuću godinu u kojoj je utvrđeno korištenje nekretnine. Davatelj usluge uz obračun ugovorne kazne korisniku usluge ponovno će aktivirati i obračun javne usluge kao kod nekretnina koje se koriste.

**5. NAČIN PRUŽANJA JAVNE USLUGE SAKUPLJANJA KOMUNALNOG OTPADA**

**5.1. Kriterij obračuna količine miješanog komunalnog otpada**

**Članak 10.**

Kriterij obračuna količine otpada je volumen spremnika miješanog komunalnog otpada izražen u litrama i broj pražnjenja istoga u obračunskom razdoblju.

**5.2. Standardne veličine i druga bitna svojstva spremnika za sakupljanje otpada**

**Članak 11.**

 Korisniku javne usluge mora se osigurati mogućnost odvojene primopredaje komunalnog otpada, putem spremnika odgovarajućih veličina i vrsta, na obračunskom mjestu korisnika usluge, korištenjem spremnika za reciklabilni otpad postavljenih na javnoj površini, korištenjem reciklažnog dvorišta te odvozom glomaznog komunalnog otpada, jednom godišnje bez naknade do 4m3, s adrese obračunskog mjesta korisnika usluge.

**Članak 12**.

Spremnici moraju imati na sebi naziv otpada za koji su namijenjeni i oznaku/naziv Davatelja usluge.

**Članak 13.**

 Standardne veličine spremnika određuju se kako bi se omogućilo njihovo pražnjenje pomoću specijalnih komunalnih vozila sa sustavima za podizanje spremnika, u skladu s uvjetima zaštite na radu.

Tipizirani/standardizirani spremnici za prikupljanje miješanog komunalnog otpada na području Grada Vodica su plastični ili metalni spremnici volumena:

1. 80 litara, 120 litara, 240 litara, 770 litara i 1100 litara;

 2. podzemni i polupodzemni spremnik;

 3. otpadomjer – uređaj za evidenciju količine (volumena) otpada smatra se spremnikom;

 4. tipizirane PVC vrećice sa otisnutom oznakom i nazivom Davatelja usluge i vrstom otpada za koju je namijenjena.

Tipizirani/standardizirani spremnici za prikupljanje reciklabilnog komunalnog otpada na području Grada Vodica su plastični ili metalni spremnici volumena:

1. 120 litara, 240 litara, 360 litara, 770 litara i 1100 litara,
2. spremnici na zelenim otocima i javnim površinama,
3. spremnici u reciklažnom dvorištu,
4. tipizirane PVC vrećice sa otisnutom oznakom i nazivom Davatelja usluge i vrstom otpada za koju je namijenjena.

Za prikupljanje biootpada Davatelj usluge osigurava korisnicima usluge iz kategorije kućanstvo:

1. kućne kompostere ili
2. spremnik za biootpad.

 Korisnik usluge može odabrati zbrinjavanje biootpada kompostiranjem u kućnom komposteru ili odvozom biootpada odvojeno prikupljenog u odgovarajućem spremniku; kod korisnika usluge u stambenim zgradama biootpad se prvenstveno zbrinjava odvozom biootpada prikupljenog pomoću odgovarajućeg spremnika. Ukoliko korisnik usluge samostalno kompostira biootpad na kućnom pragu nema pravo na odvoz biootpada.

Korisnik usluge obvezan je djelatnicima davatelja usluge ili drugim osobama ovlaštenim za nadzor provedbe ove Odluke omogućiti pristup svojoj nekretnini i uvid u stanje kompostera i provedbu kućnog kompostiranja. Korisnik usluge dužan je kućno kompostiranje provoditi sukladno uputama davatelja usluge te odredbama Zakona i propisa.

 Za prikupljanje opasnog komunalnog otpada Davatelj usluge osigurava korisnicima usluge kategorije kućanstvo:

1. spremnike u reciklažnom dvorištu.

**Članak 14.**

Korisnik usluge u Izjavi odabire volumen spremnika za miješani komunalni otpad na temelju svojih potreba, s tim da se ili složi s prijedlogom Davatelja usluge ili da odabire drugi volumen od predloženog, a na temelju volumena spremnika koji su navedeni u članku 13. stavku2. ove Odluke.

Za korisnike usluge koji koriste zajednički spremnik odredbe iz stavka 1. ovog članka nisu primjenjive, osim u slučaju kada se korisnik usluge izjasni da želi spremnik koristiti samostalno, a tada je Davatelj usluge dužan osigurati uvjete korištenja spremnika kako je navedeno u članku 6. stavku 1. točki 7. ove Odluke.

**Članak 15.**

Miješani komunalni otpad za korisnika koji nije kućanstvo, osim putem spremnika iz čl. 13. stavka 2. ove Odluke, može se sakupljati i u drugim spremnicima, npr. u metalnim spremnicima volumena 5000 l i 7000 l, press kontejnerima volumena 5, 8 i 10 m³.

Prikupljanje miješanog komunalnog otpada putem drugih spremnika, kao što je utvrđeno stavkom 1. ovog članka, nije dio javne usluge. Usluga prikupljanja i preuzimanjamiješanog komunalnog otpada iz tih spremnika obračunava se po cjeniku ostalih usluga gospodarenja otpadom.

Spremnike utvrđene stavkom 1. ovog članka ne osigurava Davatelj javne usluge.

**5.3. Glomazni otpad**

**Članak 16.**

Davatelj usluge dužan je u okviru javne usluge jednom u kalendarskoj godini preuzeti glomazni otpad od korisnika usluge kategorije kućanstvo,volumena do 4m³na obračunskom mjestu korisnika usluge bez naknade.

Davatelj usluge dužan je na zahtjev korisnika usluge koji je kućanstvo osigurati preuzimanje glomaznog otpada na obračunskom mjestu i više od jednom godišnje, pri čemu je korisnik usluge dužan platiti cijenu prijevoza i obrade tog otpada.

Davatelj usluge dužan je preuzeti glomazni otpad od korisnika usluge na obračunskom mjestu korisnika usluge koji je kućanstvo u što kraćem roku, a koji zajednički određuju korisnik usluge i Davatelj usluge.

Preuzimanje glomaznog otpada od korisnika usluge koji nije kućanstvo naplaćuje se prema cjeniku Davatelja usluge.

U slučaju da korisnik usluge odloži glomazni otpad na javnu površinu bez prethodnog dogovora s Davateljem usluge, Davatelj usluge obračunati će i naplatiti ugovornu kaznu.

**5.4. Korištenje spremnika**

**Članak 17.**

Kada korisnici usluge kategorije kućanstvo koriste zajednički spremnik, a nije postignut dogovor o udjelima u spremniku za pojedinog korisnika, Davatelj usluge određuje udjele pojedinog korisnika usluge, a zbroj svih udjela mora iznositi 1.

Davatelj usluge je dužan osigurati svakom korisniku usluge koji nije kućanstvo (drugi izvori komunalnog otpada) spremnik za miješani komunalni otpad iz članka 13. st. 2. toč.1. ove Odluke, a korisnik usluge koji nije kućanstvo dužan je spremnik za miješani komunalni otpad koristiti samostalno.

Korisnik usluge koji nije kućanstvo ugovara preuzimanje ostalih vrsta otpada (otpadni papir i karton, reciklabilni otpad i biootpad) ili sa Davateljem usluge ili sa ovlaštenim sakupljačem. Ukoliko navedenu uslugu ugovori s Davateljem usluge, usluga će se obavljati temeljem cjenika Davatelja usluge.

**Članak 18.**

Sakupljanje komunalnog otpada na obračunskom mjestu korisnika usluge obavlja se u odgovarajućim spremnicima koji u pravilu moraju biti smješteni na zemljištu, odnosno unutar nekretnine korisnika usluge. Primopredaja otpada u pravilu se obavlja na javnoj površini ispred nekretnine korisnika usluge, osim ako korisnik usluge nije ovlastio davatelja usluge za ulazak na zemljište odnosno u nekretninu korisnika usluge i to mu omogućio. Korisnik usluge koristi uslugu na način da, sukladno obavijesti o sakupljanju komunalnog otpada, u dane odvoza određene vrste otpada na javnu površinu ispred svoje nekretnine iznese odgovarajući spremnik s otpadom koji se u te dane odvozi.

U slučaju kada spremnike za odlaganje komunalnog otpada nije moguće smjestiti na zemljištu, odnosno unutar nekretnine korisnika usluge, spremnici se mogu smjestiti na javnu površinu, unutar odgovarajuće označenog i natkrivenog te ograđenog spremišta za spremnike za otpad sukladno rješenju nadležnog tijela Grada Vodica o korištenju javne površine i u dogovoru s davateljem usluge.

Zahtjev za izdavanje rješenja podnosi Davatelj usluge nakon izvida i utvrđivanja da ne postoji mogućnost smještaja spremnika na zemljištu, odnosno unutar nekretnine korisnika usluge.

Tipizirane PVC vrećice sa otisnutom oznakom i nazivom Davatelja usluge i vrstom otpada za koju je namijenjena koriste korisnici usluge koji nemaju mogućnost smještaja tipiziranih spremnika unutar svoje nekretnine, ukoliko je otežan pristup do obračunskog mjesta vozilom Davatelja usluge ili zbog drugih opravdanih razloga.

**Članak 19.**

Davatelj usluge dužan je voditi evidenciju o preuzetoj količini otpada od pojedinog korisnika usluge u obračunskom razdoblju prema kriteriju količine otpada, a koji je temeljem ove Odluke volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

Evidencija iz stavka 1. ovoga članka vodi se u digitalnom obliku.

Sastavni dio Evidencije iz stavka 1. ovoga članka su i Izjava i dokazi o izvršenoj javnoj usluzi.

Podaci iz Evidencije iz stavka 1. ovoga članka moraju biti dostupni na uvid korisniku usluge na njegov zahtjev.

**Članak 20.**

 Na zahtjev korisnika usluge, uz naplatu sukladno Cjeniku davatelja usluge, pružaju se sljedeće usluge:

 1. preuzimanje veće količine komunalnog otpada od uobičajene (u slučaju iznimne potrebe za preuzimanjem komunalnog otpada izvan rasporeda odvoza);

 2. preuzimanje glomaznog otpada iznad 4m3 i/ili svaki dodatni odvoz glomaznog otpada nakon što je korisnik usluge iskoristio pravo na jedan odvoz s obračunskog mjesta korisnika usluge

 3. preuzimanje glomaznog otpada, reciklabilnog otpada i biootpada korisnicima kategorije koja nije kućanstvo.

**Članak 21.**

Korisnici usluge dužni su iz komunalnog otpada izdvojiti reciklabilni komunalni otpad (otpadni papir i karton, otpadna plastika, otpadni metal i otpadno staklo, uključujući otpadnu ambalažu iz kućanstva koja je komunalni otpad), biootpad, drvo, tekstil, glomazni otpad, te opasni otpad.

**Članak 22.**

Odvojena primopredaja miješanog komunalnog otpada i biootpada obavlja se putem standardnih spremnika kod korisnika usluge ili prema Odluci Grada Vodica na javnoj površini na način da se otpadni papir i karton sakupljaju odvojeno od biootpada.

Korisnik usluge koji se odluči za kućno kompostiranje biootpada mora to potvrditi potpisom Izjave.

**Članak 23.**

Sakupljanje reciklabilnogkomunalnog otpada i biootpada obavlja se: po sistemu „od vrata do vrata“, putem EKO otoka na javnoj površini i reciklažnog dvorišta. Davatelj usluge donijet će i na svojoj mrežnoj stranici objaviti raspored spremnika na javnoj površini.

Reciklabilni otpad sakuplja se u spremnicima i tipiziranim PVC vrećicama koje osigurava Davatelj usluge. Dodatne vrećice korisnik usluge može preuzeti kod Davatelja usluge.

**Članak 24.**

 Davatelj usluge je dužan na spremnike za sakupljanje miješanog komunalnog otpada ugraditi RFID transpondere i bar kod naljepnice za elektroničko očitanje pražnjenja spremnika.

**Članak 25.**

Davatelj usluge dužan je odvojeno prikupljeni otpad zbrinuti na propisani način.

**Članak 26.**

Temeljem rješenja koje izdaje gradsko upravno tijelo nadležno za komunalne poslove, samo korisnici usluge kućanstva koji stanuju u višestambenim objektima i korisnici usluge koji nisu kućanstvo - fizičke osobe koji djelatnost obavljaju samostalnim radom mogu spremnike volumena koji su veći od 240 l smjestiti na javnoj površini.

Ukoliko su spremnici postavljeni na javnoj površini temeljem rješenja koje je izdalo gradsko upravno tijelo, moraju imati oznaku Davatelja usluge, naziv vrste otpada za koju je spremnik namijenjen te kratku uputu o otpadu koji se sakuplja putem tog spremnika.

Spremnici za miješani komunalni otpad kod korisnika usluge moraju imati oznaku naziva vrste otpada za koju je spremnik namijenjen, oznaku Davatelja usluge i oznaku koja je u Evidenciji o preuzetom otpadu pridružena korisniku usluge i obračunskom mjestu.

**Članak 27.**

 Spremnici za sakupljanje komunalnog otpada vlasništvo su Davatelja usluge, osim spremnika koje su korisnici usluge nabavili (samostalno) o vlastitom trošku ili su zbog procedura nabave i financiranja preko fondova u vlasništvu Grada Vodica.

**Članak 28.**

Odloženi komunalni otpad mora se nalaziti u spremniku. Prilikom pražnjenja poklopac spremnika mora biti zatvoren.

Korisnici usluge dužni su komunalni otpad iz svojih prostorija pažljivo odlagati u spremnike tako da se isti ne rasipa i ne onečišćuje okolni prostor.

Korisnici usluge su dužni zadužene i/ili vlastite spremnike prati i držati čistima, a po potrebi dezinficirati i deratizirati.

**Članak 29.**

Davatelj usluge ne odgovora za nestanak spremnika za koji je zadužio korisnika usluge.

U slučaju otuđenja i/ili oštećenja spremnika od strane korisnika usluge, trošak nabave novog spremnika snosit će korisnik usluge.

U slučaju da je dokazano da je oštećenje spremnika uzrokovao radnik Davatelja usluge, trošak nabave novog spremnika snosit će Davatelj usluge.

**Članak 30.**

Korisnik usluge ima pravo na zamjenu spremnika nakon isteka roka od pet godina, računajući od dana preuzimanja spremnika.

**Članak 31.**

Davatelj usluge će osigurati korisniku usluge propisani ispravan spremnik za miješani komunalni otpad temeljem podnesenog zahtjeva, a sukladno važećoj Izjavi. Davatelj usluge osigurava isporuku jednog spremnika sukladno potrebama korisnika usluge (80, 120, 240, 770 ili 1100 l), u primjerenom roku, ovisno o svojim financijskim i tehničkim mogućnostima.

U slučaju da korisnik usluge prema Davatelju usluge ima nepodmirene obveze starije od 180 dana, obvezan je iste podmiriti prije dogovorene primopredaje spremnika.

**Članak 32.**

Ukoliko se korisnik usluge odluči na promjenu veličine spremnika dužan je vratiti spremnik kojeg je koristio, ukoliko ga je dobio od Davatelja usluge i, o svom trošku, nabaviti novi željene veličine.

**Članak 33.**

Zabranjeno je odlaganje komunalnog otpada uz spremnike za sakupljanje komunalnog otpada u nestandardne spremnike, kutije i drugu ambalažu.

Zabranjeno je odlaganje reciklabilnogkomunalnog otpada i bio otpada u posude za miješani komunalni otpad.

Zabranjeno je odlaganje miješanog komunalnog otpada i bio otpada u posude za reciklabilnikomunalni otpad.

Zabranjeno je odlaganje glomaznog otpada na javnu površinu bez suglasnosti Davatelja usluge.

Zabranjeno je oštećivati spremnike za sakupljanje komunalnog otpada, ulijevati u njih tekućine, bacati žeravicu ili vruć pepeo, bacati ostatke životinja, građevinski materijal, krupnu ambalažu, dijelove kućnog namještaja, opasni otpad i ostali iskoristivi otpad sukladno Zakonu.

**Članak 34.**

Radnici Davatelja usluge dužni su pažljivo rukovati spremnicima, tako da se isti ne oštećuju, a otpad ne rasipa i onečišćuje okolinu.

Svako onečišćenje i oštećenje prouzrokovano odvozom otpada radnici Davatelja usluge su dužni odmah otkloniti.

Nakon pražnjenja spremnika, radnici Davatelja usluge dužni su spremnik vratiti na mjesto na kojem je bio odložen i zatvoriti poklopac.

Pražnjenje spremnika za miješani komunalni otpad obavlja se putem automatskog sustava ugrađenog na specijalnom vozilu za prijevoz otpada, te je zabranjeno ručno pražnjenje spremnika.

**Članak 35.**

Komunalni otpad rasut oko spremnika prije pražnjenja i odvoza otpada, dužni su očistiti korisnici usluge.

Prilikom vršenja usluge radnici Davatelja usluge neće prikupiti i odvesti vrećice i otpad koji je odložen izvan spremnika osim tipiziranih PVC vrećica s oznakom Davatelja usluge.

**5.5. Najmanja učestalost odvoza otpada**

**Članak 36.**

 Učestalost odvoza otpada mora se odrediti u skladu sa sljedećom minimalnom učestalošću:

- miješani komunalni otpad jednom u dva tjedna,

- biootpad iz biorazgradivog komunalnog otpada jednom tjedno (osim korisnika usluge koji samostalno kompostiraju biootpad)

- reciklabilni komunalni otpad (papir, karton, plastika, metali) jednom mjesečno,

- glomazni otpad jednom godišnje po pozivu,

- otpadno staklo i tekstil jednom tjedno po pozivu.

 Broj odvoza spremnika na obračunskom mjestu/mjestu primopredaje korisnika usluge određuje se prema godišnjem Planu odvoza Davatelja usluge koji je u skladu s minimalnom učestalosti odvoza ili ugovorno s korisnikom usluge koji nije kućanstvo uz dodatno plaćanje usluge. Davatelj usluge određuje broj planiranih primopredaja spremnika krajem tekuće godine za iduću godinu i o tome obavještava korisnika usluge.

**Članak 37.**

 Korisnicima usluge koji ne kompostiraju biootpad, a imaju zahtjev prema Davatelju usluge za odvoz takvog otpada u okviru javne usluge, propisuje se odvoz biootpada jedanput tjedno, a miješanog komunalnog otpada dva puta mjesečno.

**5.6. Obračunska razdoblja kroz kalendarsku godinu**

**Članak 38.**

 Obračunsko razdoblje određuje se u trajanju od mjesec dana, počinje prvog dana u mjesecu, a završava zadnjeg dana u istom mjesecu. Cijenu javne usluge korisnici usluge plaćaju na temelju mjesečnih računa, koji se ispostavljaju svaka dva mjeseca.

**5.7. Ugovor o korištenju javne usluge**

**Članak 39.**

Ugovor o korištenju javne usluge smatra se sklopljenim:

- kad korisnik usluge dostavi Davatelju usluge Izjavu o načinu korištenja javne uslugeili

- prilikom prvog evidentiranog korištenja javne usluge ili zaprimanja na korištenje spremnika za primopredaju komunalnog otpada u slučaju kada korisnik usluge ne dostavi Davatelju usluge Izjavu.

Izjava o načinu korištenja javne usluge je obrazac kojim se korisnik usluge i Davatelj usluge usuglašavaju o bitnim sastojcima ugovora.

Bitni sastojci ugovora su: ova Odluka, Izjava o načinu korištenja javne usluge i Cjenik javne usluge.

Izjava se daje na obrascu koji korisniku usluge dostavlja Davatelj usluge, a sadrži podatke propisane Pravilnikom iz članka 5. stavka 5. Zakona.

Podaci u obrascu Izjave svrstani su u dva stupca od kojih je prvi prijedlog Davatelja usluge, a drugi očitovanje korisnika usluge.

Korisnik usluge dužan je vratiti Davatelju usluge dva potpisana primjerka Izjave u roku od 15 dana od dana zaprimanja, nakon čega je Davatelj usluge dužan u narednom roku od 15 dana korisniku usluge vratiti jedan ovjereni primjerak Izjave.

Davatelj usluge dužan je primijeniti podatak iz Izjave koji je naveo korisnik usluge kada je taj podatak u skladu sa Zakonom i ovom Odlukom.

Iznimno Davatelj usluge primjenjuje podatak iz Izjave koji je naveo Davatelj usluge u sljedećim slučajevima:

1. kad se korisnik usluge ne očituje o podacima u Izjavi odnosno ne dostavi Izjavu Davatelju usluge u roku,

2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan.

3. kad podatak koji je naveo korisnik usluge nije u skladu sa Zakonom i ovom Odlukom

4. kad Davatelj usluge može nedvojbeno utvrditi da podatak koji je naveo korisnik usluge ne odgovara stvarnom stanju kod korisnika usluge.

Davatelj usluge može omogućiti davanje Izjave elektroničkim putem kad je takav način prihvatljiv korisniku usluge.

O svakoj promjeni podataka iz Izjave korisnik usluge dužan je obavijestiti Davatelja usluge u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

Davatelj usluge je dužan omogućiti korisniku usluge uvid u akte iz stavka 2. ovog članka prije sklapanja Ugovora te prije svake izmjene i/ili dopune Ugovora te na zahtjev korisnika usluge.

Gradonačelnik Grada Vodica i Davatelj usluge su dužni putem sredstava javnog informiranja, mrežne stranice, dostavom pisane obavijesti i/ili na drugi za korisnika prihvatljiv način, osigurati da korisnik usluge, prije sklapanja Ugovora i/ili izmjene, odnosno, dopune Ugovora, bude upoznat s propisanim odredbama koje uređuju sustav sakupljanja komunalnog otpada, Ugovorom te pravnim posljedicama.

Davatelj usluge je dužan na svojoj mrežnoj stranici imati poveznice na mrežne stranice „Narodnih novina“ na kojima je objavljen ovaj Zakon, digitalnu presliku Odluke, digitalnu presliku cjenika sa svim pripadajućim dodacima i prilozima, obrazac Izjave o načinu korištenja javne usluge, kao i obavijest o načinu podnošenja prigovora..

**Članak 40.**

Korisnik usluge može raskinuti Ugovor u slijedećom slučajevima:

* uz pisanu Izjavu da navedenu nekretninu neće trajno koristiti, a nakon isteka roka od 12 mjeseci od dana raskida Ugovora dužan je Davatelju usluge dostaviti dokaz o nekorištenju nekretnine za navedeni period. Navedeni dokaz dužan je dostavljati svakih 12 mjeseci za prethodni period.
* kada korisnik usluge prestaje biti vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine koji je imao obvezu korištenja javne usluge,
* kada prenese obvezu plaćanja cijene javne usluge na treću osobu i o tome obavijesti Davatelja usluge.

U slučaju kada korisnik usluge nije u mogućnosti dostaviti dokaz o nekorištenju nekretnine, dužan je plaćati javnu uslugu, a za svo vrijeme u kojem nije plaćao istuobračunati će mu se cijena obvezne minimalne javne usluge.

Korisnik usluge ne može otkazati Ugovor sve dok koristi javnu uslugu.

**5.8. Provedba ugovora i korištenje javne usluge u slučaju nastupanja posebnih okolnosti**

**Članak 41.**

Davatelj usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, potres, poplava, eksplozija, rat, embargo, štrajkovi, lokalni ili nacionalni neredi i nemiri, neprohodnost cesta zbog odrona, poplava, leda i snijega, izuzetno jak vjetar i druge vremenske nepogode ili pandemije.

U slučaju nastupa takvih kašnjenja u ispunjenju javne usluge, Davatelj usluge će bez odgode obavijestiti korisnike usluge putem mrežnih stranica/sredstava javnog informiranja o njihovom nastupanju.

Ispunjenje obveza Davatelja usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

U slučaju kada se pojedine ulice, trgovi i sl. zatvaraju zbog infrastrukturnih radova (radovi na kanalizacijskom sustavu, sustavu vode i odvodnje, zatim radovi uređenja cesta, asfaltiranje, i sl. radovi), za korisnike kojima je onemogućeno korištenje javne usluge po sistemu „od vrata do vrata“, na dostupnom mjestu će se postaviti potreban broj zajedničkih posuda. Javna usluga kod ovakvih okolnosti će se obračunavati i naplaćivati kao i kod primjene zajedničkog stanovanja, na način da će se ukupan volumen posuda podijeliti s brojem korisnika i množiti s brojem odvoza.

**5.9.** **Način podnošenja prigovora i postupanje po prigovoru građana na neugodu uzrokovanu sustavom sakupljanja komunalnog otpada**

**Članak 42.**

Davatelj usluge je dužan omogućiti korisniku usluge podnošenje pisanog prigovora putem dva kanala i to:

* u poslovnim prostorijama (prilikom čega mora potrošaču pisanim putem potvrditi primitak pisanog prigovora), te
* putem pošte ili elektroničke pošte ako je ista prijavljena kao kontakt adresa korisnika usluge.

Na sve podnesene prigovore korisnika usluge, Davatelj usluge je dužan u pisanom obliku odgovoriti u roku od 15 dana od dana zaprimljenog prigovora kao i čuvati evidenciju zaprimljenih prigovora godinu dana od dana primitka pisanog prigovora.

Davatelj usluge je dužan u poslovnim prostorijama vidljivo istaknuti obavijest o načinu podnošenja pisanog prigovora korisnika usluge.

Davatelj usluge je dužan na ispostavljenom računu vidljivo istaknuti obavijest o načinu podnošenja prigovora.

**5.10. Korištenje javne površine za prikupljanje otpada i mjestima primopredaje otpada ako su različita od obračunskih mjesta**

**Članak43.**

Sakupljanje komunalnog otpada na adresi obračunskog mjesta korisnika usluge obavlja se u odgovarajućim spremnicima koji u pravilu moraju biti smješteni na zemljištu, odnosno unutar nekretnine korisnika usluge.

Primopredaja otpada u pravilu se obavlja na javnoj površini ispred nekretnine korisnika usluge osim ako korisnik usluge nije ovlastio Davatelja usluge za ulazak na zemljište odnosno u nekretninu korisnika usluge i to mu omogućio.

**Članak 44.**

Zeleni otok smješten je u zimskom razdoblju na javnoj površini sukladno odobrenju Grada Vodica.

**Članak 45.**

Javne površine koriste se za smještaj spremnika koje korisnik nije u mogućnosti smjestiti unutar svoje nekretnine kako je navedeno u članku 26. ove Odluke.

**Članak 46.**

Za vrijeme održavanja manifestacija organizator je dužan tražiti spremnike za odlaganje otpada od Davatelja usluge i platiti uslugu temeljem cjenika Davatelja usluge, a navedeni spremnici smještaju se na javnu površinu i uklanjaju prestankom manifestacije.

**6. CIJENA JAVNE USLUGE**

**Članak 47.**

Cijena javne usluge plaća se radi pokrića troškova pružanja javne usluge.

Strukturu cijene javne usluge čini:

1. cijena za količinu predanog miješanog komunalnog otpada i

2. cijena obvezne minimalne javne usluge.

Kad jedan korisnik usluge samostalno koristi spremnik, udio korisnika usluge u korištenju spremnika je jedan.

Kad više korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom Davatelja usluge, mora iznositi jedan.

Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i onečišćivač plaća, kako bi se osiguralo i poticalo odvojeno sakupljanje otpada.

**Članak 48.**

Cjenik javne usluge (u daljnjem tekstu: Cjenik) je opći akt koji, na temelju ove Odluke, donosi Davatelj usluge.

Cjenikom se određuje, zasebno za korisnika razvrstanog u kategoriju kućanstvo i zasebno za korisnika razvrstanog u kategoriju korisnika koji nije kućanstvo jedinična cijena preuzimanja volumena spremnika miješanoga komunalnoga otpada.

Cjenikom je Davatelj usluge obvezan odrediti jediničnu cijenu preuzimanja volumena spremnika miješanoga komunalnoga otpada s uključenim kriterijima za umanjenje cijene utvrđenima člankom 58. ove Odluke.

Davatelj usluge dužan je provesti prethodno javno savjetovanje od najmanje 30 dana o prijedlogu cjenika s obrazloženjem cijene i izmjene cijene te s obrazloženjem načina na koji je određena cijena obvezne minimalne javne usluge.

Davatelj usluge dužan je prije primjene cjenika odnosno primjene izmjene cjenika zatražiti suglasnost Gradonačelnika Grada Vodica.

Gradonačelnik Grada Vodicaje dužan, prije nego je dana suglasnost na prijedlog cjenika odnosno prijedlog izmjene cjenika, provjeriti da je prijedlog cjenika u skladu sa Zakonom te da predložene cijene potiču korisnika usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad, te se o provjerenom očitovati.

Davatelj usluge dužan je očitovanje iz stavka 6. ovog članka i suglasnost iz stavka 5. ovog članka objaviti u Službenom glasniku Grada Vodica i na svojim mrežnim stranicama, te obavijestiti korisnika usluge o cjeniku i izmjeni cjenika 15 dana prije dana primjene cjenika i u istom roku cjenik dostaviti Ministarstvu.

**Članak 49.**

 Davatelj usluge cjenikom javne usluge obvezan je za kategoriju korisnika koji nije kućanstvo odrediti jediničnu cijenu preuzimanja miješanog komunalnog otpada po volumenu, a za kategoriju korisnika kućanstvo odrediti jediničnu cijenu preuzimanja do 720 litara miješanog komunalnog otpada mjesečno (uključujući i 720 litara), po volumenu, i jediničnu cijenu preuzimanja preko 720 litara miješanog komunalnog otpada mjesečno, po volumenu.

**Članak 50.**

Davatelj usluge dužan je iz prihoda od naplate cijene javne usluge financirati samo troškove čija svrha je pružanje javne usluge uključujući sljedeće:

1. troškove nabave i održavanja opreme za prikupljanje otpada,

2. troškove prijevoza otpada,

3. troškove obrade miješanog komunalnog otpada i biootpada,

4. troškove koji su nastali radom reciklažnog dvorišta i zaprimanjem bez naknade otpada nastalog u kućanstvu na području jedinice lokalne samouprave za koje je uspostavljeno reciklažno dvorište,

5. troškove prijevoza i obrade glomaznog otpada koji se prikuplja u okviru javne usluge i

6. troškove vođenja propisanih evidencija i izvješćivanja u svezi s javnom uslugom.

**6.1. Obvezna minimalna javna usluga**

**Članak 51.**

Obvezna minimalna javna usluga je iznos koji se osigurava radi ekonomski održivog poslovanja, te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.

Cijena obvezne minimalne javne usluge dio je cijene javne usluge.

Na području pružanja javne usluge primjenjuje se:

 Cijena obvezne minimalne javne usluge dio je cijene javne usluge.

 Na području pružanja javne usluge primjenjuje se:

 1. jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo iznosi 8, 76 EUR / 66,00kn. U cijenu nije uključen PDV.

 2. jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo iznosi 22,70 EUR / 171,00kn. U cijenu nije uključen PDV.

 Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunanu za kategoriju korisnika koji nije kućanstvo.

**6.2. Obrazloženje izračuna cijene obvezne minimalne javne usluge**

**Članak 52.**

Za izračun cijene obvezne minimalne javne usluge obračunati su troškovi prema članku 80. Zakona i to troškovi:

* nabave i održavanja opreme za prikupljanje otpada,
* obrade miješanog komunalnog otpada,
* nastali radom reciklažnog dvorišta zaprimanjem bez naknade otpada nastalog u kućanstvu,
* prijevoza i obrade glomaznog otpada koji se prikuplja u okviru javne usluge i
* vođenja
* propisanih evidencija i izvješćivanja u svezi s javnom uslugom.

 Troškovi navedeni u stavku 1. ovog članka raspoređuju se na način da se dijele na korisnike usluge kućanstvo i korisnike usluge koji nisu kućanstvo srazmjerno ukupno proizvedenim količinama miješanog komunalnog otpada godišnje za svaku kategoriju korisnika usluge zasebno. Tako dobiveni iznosi dijele se na broj korisnika pojedine kategorije.

**6.3. Cijena za količinu predanog miješanog komunalnog otpada**

**Članak 53.**

Cijena javne usluge za količinu predanog miješanog komunalnog otpada određuje se prema izrazu:

* C = JCV × BP × U,

pri čemu je:

C – cijena javne usluge za količinu predanog miješanog komunalnog otpada izražena u kunama,

JCV – jedinična cijena za pražnjenje volumena spremnika miješanog komunalnog otpada izražena u kunama sukladno cjeniku,

BP – broj pražnjenja spremnika miješanog komunalnog otpada u obračunskom razdoblju sukladno podacima u Evidenciji,

U – udio korisnika usluge u korištenju spremnika.

Davatelj usluge cjenikom određuje cijenu za količinu predanog miješanog komunalnog otpada za preuzimanje spremnika, prema planu preuzimanja otpada koji je korisniku usluge dostavljen u Obavijesti.

**6.4. Kriterij za umanjenje cijene javne usluge**

**Članak 54.**

 Kako bi potaknuli korisnike usluge na odvajanje reciklabilnog otpada, biootpada, glomaznog otpada te opasnog komunalnog otpada od miješanog komunalnog otpada što rezultira stvaranjem manjih količina miješanog komunalnog otpada, a poštujući načelo onečiščivać plaća, određuje se sljedeće umanjenje cijene javne usluge:

 **1. KORISNIK KATEGORIJE KUĆANSTVO**

Korisniku kategorije kućanstvo koji ima komposter i samostalno kompostira te je prijavljen u evidenciji Davatelja usluge za samostalno kompostiranje biootpadaumanjiti će secijena obvezne minimalne javne usluge na mjesečnom računu u iznosu od 0,66 EUR / 5,00 kn. Pravo na umanjenje korisnik ima sve dok uredno provodi kompostiranje biootpada. Smatrat će se da korisnik uredno provodi kompostiranje biootpada ako je preuzeo komposter od davatelja usluge ili od Grada Vodica ili ako je u Izjavi naveo da posjeduje vlastiti komposter. Ako se tijekom nadzora utvrdi da korisnik ne koristi komposter ili da je bacio biootpad koji se može kompostirati u spremnik za drugu vrstu komunalnog otpada, korisnik nema pravo na umanjenje cijene za taj mjesec.

 Davatelj usluge obvezan je vršiti kontrolu prijavljenih podataka o kućnim komposterima i samostalnom kompostiranju. Ukoliko se kontrolom utvrdi da korisnici koji su preuzeli kompostere ne kompostiraju biootpad ili da korisnici koji su davatelju usluge prijavili da posjeduju vlastiti komposter isti ne posjeduju i/ili ne kompostiraju bio otpad, davatelj usluge korisnicima će obračunati ugovornu kaznu.

**2. KORISNIK KATEGORIJE KOJI NIJE KUĆANSTVO**

Korisnik kategorije koji nije kućanstvo ostvaruje pravo na umanjenje ako mjesečno proizvede do720 l miješanog komunalnog otpada (uključujući i 720 litara) i tada mu se cijena javne usluge obračunava po cijeni javne usluge za kategoriju kućanstvo.

Svi korisnici raspoređeni u kategoriju korisnika koji nisu kućanstvo moraju imati spremnik za miješani komunalni otpad zbog evidentiranja količine miješanog komunalnog otpada.

Ukoliko korisnici razdvajaju reciklabilni otpad i biootpad, a tu uslugu nemaju ugovorenu s Davateljem usluge morajuimati sklopljen ugovor s ovlaštenom osobom za preuzimanje biootpada i reciklabilnog otpada.

Korisnici koji imaju sklopljen ugovor s ovlaštenom osobom za preuzimanje biootpada i reciklabilnog otpada obvezni su davatelju usluge dokazati da takav otpad predaju ovlaštenoj osobi (ugovor o preuzimanju biootpada i reciklabilnog otpada i dostavnica o preuzetoj količini biootpada i reciklabilnog otpada za obračunsko razdoblje).

**6.5. Kriterij za određivanje korisnika usluge u čije ime Grad Vodice preuzima obvezu sufinanciranja cijene javne usluge**

**Članak 55.**

Grad Vodice može preuzeti obvezu plaćanja javne usluge u visini cijene obvezne minimalne javne usluge za korisnike zajamčene minimalne naknade, za vrijeme dok takva potreba traje.

Obveznici plaćanja su dužni podnijeti pismeni zahtjev za potpuno ili djelomično sufinanciranje plaćanja cijene obvezne minimalne javne usluge do 31. prosinca tekuće godine za sljedeću godinu te dostaviti dokaze o ispunjavanju uvjeta za oslobađanje.

Nadležni upravni odjel Grada rješenjem odlučuje o potpunom ili djelomičnom sufinanciranju plaćanja cijene obvezne minimalne javne usluge.

 Rješenje iz stavka 3. ovog članka donosi se za svaku kalendarsku godinu.

Grad Vodice vodi evidenciju korisnika usluge u čije ime je preuzeo obvezu plaćanja cijene obvezne minimalne javne usluge temeljem izdanih rješenja.

Evidencija iz prethodnog stavka ovog članka sadrži sljedeće podatke: korisnik usluge, obračunsko razdoblje, cijena koju je Grad Vodice platio Davatelju usluge.

**7. ODREDBE O UGOVORNOJ KAZNI**

**Članak 56.**

Korisnik usluge dužan je platiti Davatelju usluge ugovornu kaznu ako ne ispunjava obveze iz članka 8. ove Odluke.

Iznos ugovorne kazne određen za pojedino postupanje korisnika usluge mora biti razmjeran troškovima uklanjanja posljedica takvog postupanja, a najviše do iznosa godišnje cijene obvezne minimalne javne usluge obračunane korisniku usluge iz stavka 1. ovog članka.

Na pitanja ugovorne kazne iz stavka 1. ovoga članka koja nisu uređena Zakonom primjenjuju se odredbe zakona kojim se uređuju obvezni odnosi.

Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

Iznos određene ugovorne kazne iskazuje se na zasebnoj stavci na računu za javnu uslugu.

**Članak 57.**

Djelatnici Davatelja usluge utvrđuju da li je korisnik usluge postupio protivno Ugovoru, odnosno je li Korisnik usluge dužnik plaćanja ugovorne kazne. Odredbe o ugovornoj kazni navedene u Tablici 1. sadrže popis postupaka čijim izvršenjem korisnik usluge postupa protivno Ugovoru.

*Tablica 1.*

|  |  |
| --- | --- |
| **UGOVORNA KAZNA** | **KATEGORIJA KORISNIKA** |
| **Postupanje protivno Zakonu, Odluci i Ugovoru** | **Kućanstvo****(EUR)** | **nije kućanstvo****(EUR)** |
| Korisnik usluge oštetio je spremnik za komunalni otpad | 105,00(791,12 kn) | 272,00(2.049,38 kn) |
| Korisnik usluge u spremnik sabija otpad pa nije moguće gravitacijsko pražnjenje otpada | 8,76 (66,00 kn) | 22,70(171,03 kn) |
| Korisnik usluge odlaže problematični otpad/opasni otpad u spremnike za miješani komunalni otpad, biootpad ili druge spremnike namijenjene reciklabilnom otpadu | 105,00(791,12 kn) | 272,00(2.049,38 kn) |
| Korisnik ne kompostira biootpad, a preuzeo je komposter / Korisnik je prijavio da posjeduje vlastiti komposter, a kontrolom je utvrđeno da isti ne posjeduje i/ili ne kompostira biootpad | 105,00(791,12 kn) |  |
| Korisnik usluge odlaže animalni otpad u spremnike za MKO, biootpad ili u spremnike za reciklabilni otpad | 105,00(791,12 kn) | 272,00(2.049,38 kn) |
| Korisnik usluge koji nije kućanstvo odlaže proizvodni otpad u spremnike za komunalni otpad |  | 272,00(2.049,38 kn) |
| Korisnik usluge koji nije kućanstvo u Izjavi je naveo da pripada kategoriji korisnika koji je kućanstvo |  | 272,00(2.049,38 kn) |
| Korisnik usluge odlaže miješani komunalni otpad u spremnike za reciklabilni otpad ili u spremnike za biootpad | 105,00(791,12 kn) | 272,00(2.049,38 kn) |
| Korisnik usluge odlaže biootpad u spremnike za reciklabilni otpad ili u spremnike za biootpad | 105,00(791,12 kn) | 272,00(2.049,38 kn) |
| Korisnik usluge nije razvrstao reciklabilni komunalni otpad u spremnicima sukladno namjeni istoga | 8,76(66,00 kn) | 22,70(171,03 kn) |
| Korisnik usluge je izjavio da se nekretnina ne koristi, a nekretnina se koristi | 105,00(791,12 kn) | 272,00(2.049,38 kn) |
| Korisnik usluge je Izjavom odjavio javnu uslugu, nekretnina se ne koristi, ali nije dostavljen dokaz protekom 12 mjeseci od utvrđenja da se nekretnina trajno ne koristi | 105,00(791,12 kn) | 272,00(2.049,38 kn) |
| Korisnik usluge nije se prijavio u sustav sakupljanja komunalnog otpada, a koristi javnu uslugu (ostavlja vreće za otpad na javnoj površini, odlaže svoj otpad u spremnike drugog korisnika usluge i sl.) | 105,00(791,12 kn) | 272,00(2.049,38 kn) |
| Korisnik usluge odložio je glomazni otpad na javnu površinu bez prethodnog dogovora s Davateljem usluge | 105,00(791,12 kn) | 272,00(2.049,38 kn) |
| Korisnik je koristio nekretninu, a nije u razdoblju od godine dana imao niti jednu predaju miješanog komunalnog otpada | 105,00(791,12 kn) | 272,00(2.049,38 kn) |
| Korisnik usluge oštetio je i/ili skinuo barkod naljepnicu i RFID sa spremnika za komunalni otpad koji se daje na odvoz | 8,76(66,00 kn) | 22,70(171,03 kn) |

Ukoliko se utvrdi da je korisnik usluge počinio više radnji za koje je propisana obveza plaćanja ugovorne kazne, Davatelj usluge će mu za svaku od navedenih radnji obračunati i naplatiti ugovornu kaznu.

 Prilikom prvog kršenja odredbi ove Odluke Davatelj usluge će pisanim putem opomenuti korisnika usluge. Ukoliko korisnik usluge i nakon pisane opomene ponovno prekrši odredbe ove Odluke Davatelj usluge će mu obračunati i naplatiti ugovornu kaznu temeljem ove Odluke.

**8. NADZOR**

**Članak 58.**

Nadzor nad provedbom ove Odluke obavlja nadležni upravni odjel Grada Vodica.

Nadzor nad provedbom ove Odluke u dijelu postupanja za koja je propisana ugovorna kazna obavlja Davatelj usluge. Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo Grada Vodica temeljem Odluke o komunalnom redu i drugih akata Grada Vodica koji uređuju postupanje s nepropisno odloženim otpadom.

**9. OPĆI UVJETI UGOVORA S KORISNICIMA**

**Članak 59.**

Opći uvjeti ugovora s korisnicima usluge sadržani su u Prilogu ove Odluke i čine njen sastavni dio.

**10. PRIJELAZNE I ZAVRŠNE ODREDBE**

**Članak 60.**

Na dan stupanja na snagu ove Odluke prestaje važiti Odlukao načinu pružanja javne usluge prikupljanja miješanog komunalnog otpada i prikupljanja biorazgradivog komunalnog otpada na području Grada Vodica („Službeni glasnik Grada Vodica“, broj 12/19).

**Članak 61.**

 Davatelj usluge potpisati će sporazum sa Fondom za zaštitu okoliša i energetsku učinkovitost i o financiranju troškova usluge prikupljanja reciklabilnog otpada koji se sastoji pretežito od otpadne ambalaže.

 Davatelj usluge dužan je podnijeti cjenik na suglasnost Gradonačelniku Grada Vodica u roku od tri mjeseca od dana donošenja ove Odluke. Do donošenja i primjene novog cjenika primjenjivati će se važeći cjenik Davatelja usluge.

 Davatelj usluge osigurat će nabavu opreme za odvojenu prikupljanje biootpada, te organizirano prikupljanje biootpada za korisnike kategorije kućanstvo koji nisu preuzeli kućni komposter ili ne posjeduju vlastiti komposter i koji samostalno ne kompostiraju, u roku od godine dana od dana stupanja na snagu ove Odluke.

 Do dana uvođenja sustava organiziranog prikupljanja biootpada za korisnike kategorije kućanstvo koji nisu preuzeli kućni komposter ili ne posjeduju vlastiti komposter i koji samostalno ne kompostiraju svi korisnici usluge ostvaruju popust na cijenu javne usluge, koji popust se uvođenjem sustava isključuje, osim za korisnike usluge koji samostalno zbrinjavaju biootpad.

 Danom uvođenja sustava organiziranog prikupljanja biootpada za korisnike kategorije kućanstvo koji nisu preuzeli kućni komposter ili ne posjeduju vlastiti komposter i koji samostalno ne kompostiraju utvrđuje se preuzimanje biootpada minimalno jednom tjedno, a miješanog komunalnog otpada dva puta tjedno.

**Članak 62.**

Ova Odluka stupa na snagu osmog dana od dana objave u „Službenom glasniku Grada Vodica“.

KLASA:

URBROJ:

Vodice,

**GRADSKO VIJEĆE GRADA VODICA**

**PREDSJEDNIK**

**Marko Mačukat**

**PRILOG 1**

**OPĆI UVJETI UGOVORA O KORIŠTENJU JAVNE USLUGE**

**SAKUPLJANJA KOMUNALNOG OTPADA NA PODRUČJU GRADA VODICA**

**1. OPĆE ODREDBE**

**Članak1.**

 Definicije i pojmovi u ovim Općim uvjetima odgovaraju definicijama i pojmovima korištenim u Odluci o načinu pružanja javne usluge sakupljanja komunalnog otpada na području Grada Vodica (u daljnjem tekstu: Odluka).

**Članak 2.**

 Ovim Općim uvjetima uređuju se međusobni odnosi između Davatelja usluge i korisnika usluge koji su ugovorne strane Ugovora o korištenju javne usluge sakupljanja komunalnog otpada (u daljnjem tekstu: Ugovor) na području Grada Vodica.

 Korisnik usluge je upoznat sa sadržajem ovih Općih uvjeta i pristaje na njihovu primjenu.

**2. UGOVOR O KORIŠTENJU JAVNE USLUGE**

**Članak 3.**

Ugovor o korištenju javne usluge smatra se sklopljenim:

- kad korisnik usluge dostavi Davatelju usluge Izjavu o načinu korištenja javne uslugeili

- prilikom prvog evidentiranog korištenja javne usluge ili zaprimanja na korištenje spremnika za primopredaju komunalnog otpada u slučaju kada korisnik usluge ne dostavi Davatelju usluge Izjavu.

Izjava o načinu korištenja javne usluge je obrazac kojim se korisnik usluge i Davatelj usluge usuglašavaju o bitnim sastojcima ugovora. Bitni sastojci ugovora su: ova Odluka, Izjava o načinu korištenja javne usluge i Cjenik javne usluge.

Izjava se daje na obrascu koji korisniku usluge dostavlja Davatelj usluge, a sadrži podatke propisane Pravilnikom iz članka 5. stavka 5. Zakona.

Podaci u obrascu Izjave svrstani su u dva stupca od kojih je prvi prijedlog davatelja usluge, a drugi očitovanje korisnika usluge.

Korisnik usluge dužan je vratiti davatelju usluge dva potpisana primjerka Izjave u roku od 15 dana od dana zaprimanja, nakon čega je Davatelj usluge dužan u narednom roku od 15 dana korisniku usluge vratiti jedan ovjereni primjerak Izjave.

Davatelj usluge dužan je primijeniti podatak iz Izjave koji je naveo korisnik usluge kada je taj podatak u skladu sa Zakonom i ovom Odlukom.

Iznimno davatelj usluge primjenjuje podatak iz Izjave koji je naveo davatelj usluge u sljedećim slučajevima:

1. kad se korisnik usluge ne očituje o podacima u Izjavi odnosno ne dostavi Izjavu davatelju usluge u roku,

2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan.

3. kad podatak koji je naveo korisnik usluge nije u skladu sa Zakonom i ovom Odlukom

4. kad davatelj usluge može nedvojbeno utvrditi da podatak koji je naveo korisnik usluge ne odgovara stvarnom stanju kod korisnika usluge.

Davatelj usluge može omogućiti davanje Izjave elektroničkim putem kad je takav način prihvatljiv korisniku usluge.

O svakoj promjeni podataka iz Izjave korisnik usluge dužan je obavijestiti davatelja usluge u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

Davatelj usluge je dužan omogućiti korisniku usluge uvid u akte iz stavka 2. ovog članka prije sklapanja Ugovora te prije svake izmjene i/ili dopune Ugovora te na zahtjev korisnika usluge.

Gradonačelnik Grada Vodica i Davatelj usluge su dužni putem sredstava javnog informiranja, mrežne stranice, dostavom pisane obavijesti i/ili na drugi za korisnika usluge prihvatljiv način, osigurati da korisnik usluge, prije sklapanja Ugovora i/ili izmjene, odnosno, dopune Ugovora, bude upoznat s propisanim odredbama koje uređuju sustav sakupljanja komunalnog otpada, Ugovorom, pravima i obvezama.

 Davatelj usluge je dužan na svojoj mrežnoj stranici imati poveznice na mrežne stranice „Narodnih novina“ na kojima je objavljen ovaj Zakon, digitalnu presliku Odluke, digitalnu presliku cjenika sa svim pripadajućim dodacima i prilozima, obrazac Izjave o načinu korištenja javne usluge, kao i obavijest o načinu podnošenja prigovora.

 Zaključenjem ugovora o korištenju javne usluge korisnik usluga u svemu prihvaća ove Opće uvjete.

**Članak 4.**

Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili pitke vode ili na drugi odgovarajući način uključujući i očevid lokacije.

 U slučaju kada davatelj usluge utvrdi da se nekretnina koristi, a za istu se korisnik usluge očitovao o trajnom nekorištenju, davatelj usluge obračunati će i naplatiti ugovornu kaznu za tekuću godinu u kojoj je utvrđeno korištenje nekretnine. Davatelj usluge uz obračun ugovorne kazne korisniku usluge ponovno će aktivirati i obračun javne usluge kao kod nekretnina koje se koriste.

**Članak 5.**

 Korisnik usluge može otkazati ugovor odnosno korištenje javne usluge isključivo zbog prestanka vlasništva nad nekretninom, prestanka korištenja nekretnine (kad nije u njegovom vlasništvu) ili trajnog prestanka korištenja nekretnine, pisanim putem, podnošenjem zahtjeva za odjavom korištenja usluge.

 Prilikom otkaza ugovora odnosno korištenja javne usluge svi dospjeli računi moraju biti plaćeni i tek tada se može brisati iz evidencije korisnika usluge.

 Davatelj usluge ima pravo izvršiti provjeru navoda u zahtjevu za odjavom korištenja usluge.

 Odmah po dostavi zahtjeva za odjavu korištenja usluge korisnik usluge dužan je davatelju javne usluge vratiti ili omogućiti povrat ispravnih spremnika za odlaganje otpada. U protivnom Davatelj javne usluge ima pravo potraživati naknadu cijene novog spremnika.

**Članak 6.**

 Svaka promjena koja se prijavljuje prihvaća se od datuma prijave, te je isključena mogućnost retroaktivnog učinka prijavljene promjene.

**Članak 7.**

 Korisnik usluge dužan je obavijestiti Davatelja javne usluge o svakoj promjeni podataka iz Izjave u roku od 15 dana od dana kad je nastupila promjena s popratnom dokumentacijom.

 U slučaju da to ne učini dužan je podmiriti cijenu usluge sve dok to ne učini, odnosno dok to ne učini novi vlasnik odnosno korisnik.

 Korisnik usluge obvezan je u roku od 15 dana od dana kad je nastupila promjena, obavijestiti davatelja usluge o svim promjenama namjene prostora ili djelatnosti te proširenju i izmjeni djelatnosti ili drugih okolnosti koje znatno utječu na povećanje ili smanjenje javne usluge zajedno sa popratnom dokumentacijom.

 Sve obavijesti i zahtjeve korisnik usluge podnosi Davatelju usluga pisano putem pošte, elektroničkom poštom ili na zapisnik u sjedištu Davatelja usluge, svakog radnog dana, u vremenu od 8.00 do 12.00sati.

**Članak 8.**

 Promjena u zaduženju za korisnike nastupa s početkom idućeg obračunskog razdoblja, koje slijedi iza mjeseca u kojem je zaprimljen zahtjev za promjenu s popratnom dokumentacijom.

**3. UVJETI ISPORUKE I KORIŠTENJA JAVNEUSLUGE**

**Članak 9.**

 Spremnici za odlaganje komunalnog otpada moraju se nalaziti na obračunskom mjestu,kod korisnika usluge (ograđeno dvorište, ulaz u zgradu i dr.) odnosno na mjestima gdje je onemogućen pristup trećim osobama.

 Iznimno, spremnici koje zajednički koriste korisnici u višestambenim zgradama, mogu biti smješteni i na javnoj površini uz uvjet da se osigura mogućnost odlaganja otpada samo korisnicima usluge.

**Članak 10.**

Kada je zbog tehničkih uvjeta vozilu Davatelja usluge onemogućen pristup do nekretnine korisnika usluge, a korisniku usluge je na uporabu dodijeljen spremnik (vrećica) za komunalni otpad, korisnik usluge dužan je spremnik (vrećicu) na dan odvoza, prema rasporedu, iznijeti na prvu dostupnu javnu površinu kojoj vozilo Davatelja usluge može pristupiti.

Spremnici koji nisu postavljeni sukladno odredbama ovoga članka, neće biti ispražnjeni.

**Članak 11.**

 Kada davatelj usluga ne može vozilom pristupiti nekretninama većeg broja korisnika na određenom području zbog ograničenja lokacije ili drugih tehničkih uvjeta ili kada je to Davatelj usluge odlučio zbog neracionalnog povećanja troškova ili nekih drugih okolnosti ili se nekretnina korisnika nalazi na većoj udaljenosti od javne površine kojoj vozilo davatelja javne usluge može pristupiti (nepristupačna područja), Davatelj usluge može, korisnicima usluge staviti na raspolaganje odgovarajući zajednički spremnik te ugovoriti zajedničko korištenje spremnika kojeg će se postaviti na prvu dostupnu javnu površinu kojoj vozilo davatelja javne usluge može pristupiti.

**Članak 12.**

 Sav odloženi komunalni otpad mora se nalaziti u spremniku, a poklopac spremnika mora biti potpuno zatvoren.

 Zabranjeno je pretrpavati i dodatno sabijati otpad u spremniku. Otpad mora biti odložen u spremnik na način da prilikom pražnjenja isti u cijelosti gravitacijski ispadne iz spremnika.

 Otpad odložen izvan spremnika neće se preuzeti.

**Članak 13.**

 Korisnici usluge dužni su spremnike redovito održavati u ispravnom i funkcionalnom stanju, postupati s njima na način koji ne dovodi do njihovog oštećivanja te skrbiti da ti spremnici ne budu oštećeni od strane trećih osoba.

 U slučaju oštećenja spremnika trošak nabave novog snosit će korisnici usluge.

 U slučaju otuđenja dodijeljenog spremnika, korisniku usluge osigurava se bez naknade novi spremnik ukoliko korisnik usluge dostavi policijski zapisnik o prijavljenoj krađi. U protivnom korisnik usluge dužan je namiriti Davatelju usluge cijenu novog spremnika.

**Članak 14.**

 Davatelj usluge dužan je pažljivo rukovati spremnicima za odlaganje otpada, tako da se iste ne oštećuju, a odloženi otpad ne rasipa i onečišćava okolinu. Svako onečišćivanje i oštećenje prouzrokovano skupljanjem i odvozom otpada davatelj usluge je dužan odmah otkloniti.

 Davatelj usluga je dužan prilikom obavljanja usluge paziti da ne ošteti ograde i pročelja zgrada.

 Nakon pražnjenja spremnik za odlaganje otpada Davatelj usluge dužan je vratiti na mjesto na kojem je bio i zatvoriti poklopac.

 U slučaju da je oštećenje spremnika za odlaganje otpada uzrokovao davatelj usluge trošak nabave nove snosit će Davatelj usluge.

**Članak 15.**

 Kada korisnik zahtjeva promjenu volumena spremnika, okvirni rok za dostavu spremnika je 30 (trideset) dana od dana zaprimanja zahtjeva.

**Članak 16.**

 Korisnici usluge dužni su spremnike za komunalni otpad na dan odvoza, prema rasporedu, iznijeti na prvu dostupnu javnu površinu, na način da ne ometaju javni promet na kolniku ili pješačkoj stazi.

**4. NAČIN PLAĆANJA CIJENE JAVNE USLUGE**

**Članak 17.**

 Cijena javne usluge utvrđuje se Cjenikom javne usluge kojeg donosi i mijenja Davatelj usluge sukladno zakonu i propisima donesenim na temelju zakona.

 Korisnik usluge je dužan plaćati cijenu javne usluge utvrđenu Cjenikom javne usluge.

**Članak 18.**

 Cijenu javne usluge korisnici usluge plaćaju na temelju računa koji im Davatelj usluge ispostavlja.

 Davatelj javne usluge omogućava korisniku usluge provjeru ispravnosti zaračunatog iznosa u odnosu na pruženu uslugu.

**Članak 19.**

 Računi se dostavljaju korisniku usluge na adresu koju je korisnik usluge naveo u Izjavi o načinu korištenja javne usluge, a ukoliko korisnik usluge predmetnu Izjavu nije vratio Davatelju usluge računi se dostavljaju na adresu koja je dostupna davatelju javne usluge i koju je Davatelj usluge označio u Izjavi.

 Korisnici su dužni ispostavljeni račun podmiriti do roka utvrđenog na računu.

 U slučaju zakašnjenja zaračunavaju se zakonske zatezne kamate u skladu sa zakonom.

 Korisnik usluge nije ovlašten vršiti prijeboj sa tražbinama prema Davatelju usluge u odnosu na bilo koje moguće protupotraživanje.

**5. ZAVRŠNE ODREDBE**

**Članak 20.**

 Ovi Opći uvjeti mijenjaju se na način koji je određen za njihovo donošenje.

 Ovi Opći uvjeti objavit će se u Službenom glasniku Grada Vodica, te na mrežnim stranicama davatelja usluge Lećd.o.o.